CELEX: 
Language: ga
Date: 2021-07-06 00:00:00
Title: RIALACHÁN TARMLIGTHE (AE) …/... ÓN gCOIMISIÚN lena leasaítear Rialacháin Tarmligthe (AE) 2016/1237 a mhéid a bhaineann leis an oibleagáid maidir le ceadúnas onnmhairiúcháin le haghaidh ríse

MEABHRÁN MÍNIÚCHÁIN
            
            
               1.COMHTHÉACS AN GHNÍMH THARMLIGTHE
            
            
               Sonraítear i Rialachán Tarmligthe (AE) 2016/1237 ón gCoimisiún, i measc nithe eile, an oibleagáid maidir le ceadúnais onnmhairiúcháin le haghaidh ‘rís scilligthe (donn)’ agus ‘rís leathmheilte nó lánmheilte, bíodh sí snasta nó glónraithe nó ná bíodh’. Mar sin féin, is féidir faireachán éifeachtach a dhéanamh ar onnmhairí ar bhealaí eile anois, e.g. tríd an gcóras faireachais a úsáid (AS TAXUD). I bhfianaise na hiarrata ó roinnt páirtithe leasmhara agus ó na Ballstáit freisin, agus d’fhonn an tsimplithe agus chun an t‑ualach riaracháin ar na Ballstáit agus ar na hoibreoirí a mhaolú, ba cheart deireadh a chur leis an gceanglas maidir le ceadúnais onnmhairiúcháin le haghaidh ‘rís scilligthe (donn)’ agus ‘rís leathmheilte nó lánmheilte, bíodh sí snasta nó glónraithe nó ná bíodh’. Cé go bhféadfaí deireadh a chur le ceadúnais allmhairiúcháin le haghaidh ríse ar na cúiseanna céanna, is gá iad sin a choimeád chun oibleagáidí an Aontais a chomhlíonadh faoi Chomhaontú 2005 leis an Téalainn (Cinneadh ón gComhairle an 20 Nollaig 2005 (2005/953/CE) maidir le tabhairt i gcrích comhaontaithe i bhfoirm malartú litreacha idir an Comhphobal Eorpach agus an Téalainn de bhun Airteagal XXVIII de GATT 1994 a bhaineann le modhnú na lamháltas maidir le rís dá bhforáiltear i Sceideal CXL CE atá i gceangal le GATT 1994, IO L 346, 29.12.2005, lch. 24) agus faoi Chomhaontú 2005 le Stáit Aontaithe Mheiriceá (Cinneadh ón gComhairle an 21 Meitheamh 2005 (2005/476/CE) maidir le tabhairt i gcrích comhaontaithe i bhfoirm malartú litreacha idir an Comhphobal Eorpach agus Stáit Aontaithe Mheiriceá a bhaineann le modh ríofa na ndleachtanna a chuirtear i bhfeidhm le haghaidh rís scilligthe agus lena leasaítear Cinntí 2004/617/CE, 2004/618/CE agus 2004/619/CE, IO L 170, 1.7.2005, lch. 67).
            
            
               2.COMHAIRLIÚCHÁIN ROIMH GHLACADH AN GHNÍMH
            
            
               Cuireadh an Gníomh Tarmligthe seo i láthair agus phléigh saineolaithe é ag GREX (Grúpa Saineolaithe) – Ceisteanna cothrománacha maidir le cruinnithe CBT an 16 Márta agus an 15 Aibreán 2021. Foilsíodh an gníomh le haghaidh comhairliúcháin faoin sásra aiseolais a bhí ar siúl ón 9 Aibreán go dtí an 7 Bealtaine 2021. Le linn an tsásra aiseolais fuarthas freagra aiseolais amháin, ar bharúil ghinearálta é nár bhain leis an ngníomh féin. Dá bhrí sin, níor ghá aon mhodhnú a dhéanamh ar an ngníomh. 
            
            
               3.EILIMINTÍ DLÍ AN GHNÍMH THARMLIGTHE
            
            
               Déantar foráil sa ghníomh tarmligthe seo i dtaca le deireadh a chur leis an oibleagáid maidir le ceadúnais onnmhairiúcháin le haghaidh ‘rís scilligthe (donn)’ agus ‘rís leathmheilte nó lánmheilte, bíodh sí snasta nó glónraithe nó ná bíodh’. Is le leasú ar Rialachán (AE) 2016/1237 a bhaintear é sin amach. I gcomhthreo leis sin, táthar ag glacadh Rialachán Cur Chun Feidhme ón gCoimisiún lena leasaítear an rialachán comhfhreagrach ón gCoimisiún, is é sin Rialachán Cur Chun Feidhme (AE) 2016/1239 ón gCoimisiún, a mhéid a bhaineann leis na forálacha maidir le méid na n‑urrús agus maidir le tréimhsí bailíochta na gceadúnas onnmhairiúcháin le haghaidh ríse a gcuirfear deireadh leo leis an Rialacháin seo.
            
            
               RIALACHÁN TARMLIGTHE (AE) …/... ÓN gCOIMISIÚN
            
            
               an 6.7.2021
            
            
               lena leasaítear Rialacháin Tarmligthe (AE) 2016/1237 a mhéid a bhaineann leis an oibleagáid maidir le ceadúnas onnmhairiúcháin le haghaidh ríse
            
            
               TÁ AN COIMISIÚN EORPACH,
            
            
               Ag féachaint don Chonradh ar Fheidhmiú an Aontais Eorpaigh,
            
            
               Ag féachaint do Rialachán (AE) Uimh. 1308/2013 ó Pharlaimint na hEorpa agus ón gComhairle an 17 Nollaig 2013 lena mbunaítear comheagraíocht na margaí i dtáirgí talmhaíochta agus lena n‑aisghairtear Rialacháin (CEE) Uimh. 922/72, (CEE) Uimh. 234/79, (CE) Uimh. 1037/2001, agus (CE) Uimh. 1234/2007 ón gComhairle
                  1
               , agus go háirithe Airteagal 177 de,
            
            
               Ag féachaint do Rialachán (AE) Uimh. 1306/2013 ó Pharlaimint na hEorpa agus ón gComhairle an 17 Nollaig 2013 maidir leis an gcomhbheartas talmhaíochta a mhaoiniú, a bhainistiú agus faireachán a dhéanamh air agus lena n‑aisghairtear Rialacháin (CEE) Uimh. 352/78, (CE) Uimh. 165/94, (CE) Uimh. 2799/98, (CE) Uimh. 814/2000, (CE) Uimh. 1290/2005 agus (CE) Uimh. 485/2008 ón gComhairle
                  2
               , agus go háirithe Airteagal 66(3), pointí (c) agus (e) de,
            
            
               De bharr an mhéid seo a leanas:
            
            
               (1)Le Rialachán Tarmligthe (AE) 2016/1237 ón gCoimisiún
                  3
                forlíontar Rialachán (AE) Uimh. 1308/2013 i dtaca leis an gcóras ceadúnas le haghaidh táirgí talmhaíochta lena n‑áirítear liosta na dtáirgí atá faoi réir ceadúnas onnmhairiúcháin nó allmhairiúcháin a thíolacadh.
            
            
               (2)Le hAirteagal 2(2), pointe (a), de Rialachán Tarmligthe (AE) 2016/1237 i gcomhar leis an Iarscríbhinn a ghabhann leis, Cuid II, pointe A, déantar foráil maidir le hoibleagáid i dtaca le ceadúnas le haghaidh onnmhairí ‘ríse scilligthe (donn)’ atá faoi chód AC 1006 20 agus le haghaidh onnmhairí ‘rís leathmheilte nó rís lánmheilte, bíodh sí snasta nó glónraithe nó ná bíodh’ atá faoi chód AC 1006 30.
            
            
               (3)Faoi láthair, is féidir faireachán éifeachtach a dhéanamh ar onnmhairí ar bhealaí eile. D’fhonn an tsimplithe agus chun an t‑ualach riaracháin ar na Ballstáit agus ar oibreoirí a mhaolú, ba cheart deireadh a chur leis an gceanglas maidir le ceadúnais onnmhairiúcháin le haghaidh rís scilligthe (donn) agus rís leathmheilte nó lánmheilte, bíodh sí snasta nó glónraithe nó ná bíodh.
            
            
               (4)Ar mhaithe le soiléireacht, is iomchuí rialacha a leagan síos maidir leis na ceadúnais onnmhairiúcháin arna n‑eisiúint le haghaidh rís scilligthe (donn) agus le haghaidh rís leathmheilte agus lánmheilte, bíodh sí snasta nó glónraithe nó ná bíodh, a gcuirtear deireadh leis an oibleagáid maidir le ceadúnais onnmhairiúcháin ina leith leis an Rialachán seo agus a bheidh fós bailí ar dháta chur i bhfeidhm an Rialacháin seo.
            
         
         
            
               (5)Ba cheart, dá bhrí sin, Rialachán Tarmligthe (AE) 2016/1237 a leasú dá réir,
            
            
               TAR ÉIS AN RIALACHÁN SEO A GHLACADH:
            
            
               Airteagal 1
            
            
               Leasú ar Rialachán Tarmligthe (AE) 2016/1237
            
            
            
               I gCuid II den Iarscríbhinn a ghabhann le Rialachán Tarmligthe (AE) 2016/1237, scriostar pointe A.
            
            
               Airteagal 2
            
            
               Forálacha idirthréimhseacha
            
            
               An t‑urrús a taisceadh i leith ceadúnas onnmhairiúcháin le haghaidh rís scilligthe (donn) agus le haghaidh rís leathmheilte nó lánmheilte, bíodh sí snasta nó glónraithe nó ná bíodh, scaoilfear é, arna iarraidh sin don sealbhóir teidealach, ach na coinníollacha seo a leanas a bheith comhlíonta: 
            
            
               (a) nach bhfuil bailíocht an cheadúnais imithe in éag ar dháta theacht i bhfeidhm an Rialacháin seo; 
            
            
               (b) go bhfuil an ceadúnas úsáidte go páirteach nó nach bhfuil aon úsáid in aon chor bainte as fós ar dháta theacht i bhfeidhm an Rialacháin seo.
            
            
               Airteagal 3
            
            
               Teacht i bhfeidhm
            
            
               Tiocfaidh an Rialachán seo i bhfeidhm an seachtú lá tar éis lá a fhoilsithe in Iris Oifigiúil an Aontais Eorpaigh.
            
            
               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            
            
               Arna dhéanamh sa Bhruiséil, 6.7.2021
            
            
               
                     Thar ceann an Choimisiúin
               
               
                     An tUachtarán
                     Ursula VON DER LEYEN
               
            
         
         
            
                  
                     (1)
                  
                        IO L 347, 20.12.2013, lch. 671. 
               
               
                  
                     (2)
                  
                        IO L 347, 20.12.2013, lch. 549. 
               
               
                  
                     (3)
                  
                        Rialachán Tarmligthe (AE) 2016/1237 ón gCoimisiún an 18 Bealtaine 2016 lena bhforlíontar Rialachán (AE) Uimh. 1308/2013 ó Pharlaimint na hEorpa agus ón gComhairle i dtaca le rialacha cur chun feidhme an chórais ceadúnas allmhairiúcháin agus onnmhairiúcháin agus lena bhforlíontar Rialachán (AE) Uimh. 1306/2013 ó Pharlaimint na hEorpa agus ón gComhairle i dtaca leis na rialacha maidir le scaoileadh agus forghéilleadh urrús arna dtaisceadh le haghaidh na gceadúnas sin, lena leasaítear Rialacháin (CE) Uimh. 2535/2001, (CE) Uimh. 1342/2003, (CE) Uimh. 2336/2003, (CE) Uimh. 951/2006, (CE) Uimh. 341/2007 agus (CE) Uimh. 382/2008 ón gCoimisiún agus lena n‑aisghairtear Rialacháin (CE) Uimh. 2390/98, (CE) Uimh. 1345/2005, (CE) Uimh. 376/2008 agus (CE) Uimh. 507/2008 ón gCoimisiún (IO L 206, 30.7.2016, lch. 1).